Doatn rind da Flus 300 Kilometa untahoib fu Jakutsk daun an de so gnendn Lenafösn foabai, de si auf ana Leng fu umara 80 Kilometa links und rechts fum Ufa ausbroatn. Auf iam Weg noch Noadn rinan nu aundane Fliß in dLena aini, zwascht da ausn Osdn kemade Aldan, daun da Flus Wiljui dea aus wesdlicha Richdung kimd. In deara Laundschoft fliast de Lena daun zwischn am Werchojansker Gebiarig im Osnd und im Mittlsibiarischn Beaglaund im Wesdn. Gauns im Noadn kimds daun zum Polarmea, wo de Lena in am risign Delta ia Mündung hod. Des Delta is iwa 30.000xa0km² gros und an da breadasdn Schdö 230 Kilometa fu West noch Ost und 150 Kilometa fu Sidn noch Noadn. Doat faastlt si da Flis in an Haufn fu Haupt- und Nemoam und kimd zan Schlus in de Laptewsee, de wo a Raundmea fum Noadpolarmea is.